किरणविरुद्ध ‘भुटानी रोनाल्डो’
नेपाल र भुटानका पुरुष राष्ट्रिय फुटबल टिमबीच पछिल्लो प्रतिस्पर्धा साफ च्याम्पियनसिप (२०१८ सेप्टेम्बर/ढाका) मा भएको थियो, जहाँ नेपाली टिमले सजिलै ४–० को जित हात पारेको थियो । बंगबन्धु रंगशालापछि दशरथ रंगशाला काठमाडौं आइपुग्दा यी दुई टिमको भेट यस्तो खेलमा भएको जसले प्रधानमन्त्री त्रिदेशीय कपको फाइनल खेल्ने दुई टिमको फैसला गर्दै छ । त्यसैले मंगलबार मैदानबाहिरै रहने टिम लाओसको लागि पनि नेपाल–भुटानको नतिजा उत्तिकै महत्त्वपूर्ण हुनेछ ।
काठमाडौँ — नेपाल र भुटानका पुरुष राष्ट्रिय फुटबल टिमबीच पछिल्लो प्रतिस्पर्धा साफ च्याम्पियनसिप (२०१८ सेप्टेम्बर/ढाका) मा भएको थियो, जहाँ नेपाली टिमले सजिलै ४–० को जित हात पारेको थियो । बंगबन्धु रंगशालापछि दशरथ रंगशाला काठमाडौं आइपुग्दा यी दुई टिमको भेट यस्तो खेलमा भएको जसले प्रधानमन्त्री त्रिदेशीय कपको फाइनल खेल्ने दुई टिमको फैसला गर्दै छ । त्यसैले मंगलबार मैदानबाहिरै रहने टिम लाओसको लागि पनि नेपाल–भुटानको नतिजा उत्तिकै महत्त्वपूर्ण हुनेछ ।त्यो साफमा नेपाली टिम सेमिफाइनल पुगेको थियो । भुटानको हकमा फेरि समूह चरणबाटै बाहिरिने भाग्य कोरिएको थियो । सन् २०१९ पछि मैदानमा फर्कंदा भुटानी टिममा ठूलै परिवर्तन आएको छ । नेपाली त्यो टिममा पनि आमूल परिवर्तन भएको छ । ढाकामा भुटानविरुद्ध पहिलो रोजाइमा खेलेका डिफेन्डर दिनेश राजवंशी, सुमन अर्याल, मिडफिल्डर सुनील बल, सुजल श्रेष्ठ र विशाल राई फुटबल करिअरभन्दा सुरक्षित भविष्य रोज्नुपर्ने परिस्थितिमा अस्ट्रेलिया पुगेका छन् ।भुटानविरुद्ध पोस्ट सम्हाल्दै ‘आर्मब्यान्ड’ बाँधेका किरण चेम्जोङ नेपाली टिमको नियमित कप्तान भएर मुख्य खेलाडीको रूपमा स्थापित भएका छन् । स्ट्राइकर भएर पनि ढाका साफ २०१८ मा गोल गर्न असफल चेन्चो ग्याल्सेन भुटानको मुख्य हतियार भएको पनि एक दशक भइसक्यो ।निकै छरिता र चलाख उनी प्रदर्शनकै हिसाबले पनि भुटानका आदर्श फुटबलर हुन् । जर्सी नम्बर ७ लगाउने उनी ‘भुटानी रोनाल्डो’ को नामले चर्चित छन् । यू–२३ टिको प्रतियोगिता १३ औं दक्षिण एसियाली खेलकुद (साग २०१९) मा भुटानले ऐतिहासिक रजत जितेको थियो । दशरथ रंगशालामा भएको स्वर्ण होडमा चेन्चोले गोल गरे पनि खेल नेपालले २–१ ले जितेको थियो । त्यति बेला उनी नेपालीमाझ लोकिप्रय बनेका थिए ।भुटानी सिनियर टिम ४० महिनापछि खेलमा फर्कंदा मुख्य आकर्षण चेन्चो नै हुन् । कप्तानको जिम्मेवारी, सबैभन्दा बढी खेल र गोलको कीर्तिमानसहित दक्षिण एसियाकै एक राम्रो स्ट्राइकरको पहिचान बनाएका उनी नेपालमा किन पनि लोकपिय छन् भने क्लब फुटबलमा किरणका सहकर्मी हुन् उनी । यी दुईकै उत्कृष्ट प्रदर्शन सहयोगमा राउन्डग्लास पन्जाव आई लिग च्याम्पियन हुँदै इन्डियन सुपर लिग (आईएसएल) मा बढुवा भएको दुई सातामात्रै भएको छ ।पन्जाबले पहिलोपल्ट ६ वर्षअघि आई लिगको उपाधि उचाल्दा पनि किरणले पोस्ट सम्हालेका थिए भने चेन्चो अग्रपंक्तिमा लयमै थिए । यसबीच चेन्चोले बैंगलुरु र केरला ब्लास्टर्सबाट आईएसएल खेल्न भ्याए । माल्दिभ्सको प्रिमियर लिग जितेका किरण आईएसएलको प्रतीक्षामै छन् । अन्तर्राष्ट्रिय फुटबलमा भने नेपालकै सबैभन्दा बढी खेल खेल्ने कीर्तिमान लम्ब्याउँदै उनले परिष्कृत प्रदर्शन गरिरहेका छन् ।प्रधानमन्त्री कपको समूह चरणको अन्तिम खेलमा मंगलबार नेपाल–भुटानको खेल किरणविरुद्ध चेन्चोको प्रतिस्पर्धा पनि हुनेछ, जहाँ चेन्चो किरणलाई पन्छाउँदै गोल गर्न चाहन्छन् भने उनलाई रोक्नेमा दृढ छन् किरण । ‘हामी क्लबमा वर्षौं सँगै खेलेका छौं, मिल्ने साथी हौं,’ किरणले भने, ‘उनी राम्रो खेलाडी, राम्रो मान्छे हुन् । उनी मलाई गोल हान्ने भन्दै जिस्कने पनि गर्छन् । तर, मेरो खेल उनलाई रोक्ने हुनेछ ।’ संयोगले किरणको पुनरागमन र चेन्चोको अन्तर्राष्ट्रिय ‘डेब्यु’ एउटै स्थल पोखरा बनेको थियो ।‘हाम्रो सम्बन्ध एकदम राम्रो छ, एकअर्कालाई बुझेका छौं,’ चेन्चोले भने, ‘नेपालमा खेल्न एकदमै राम्रो लाग्छ । हामीलाई नेपाली दर्शकले समर्थन गर्छन् । त्यसैले राम्रो (१३ औं साग) लागेको थियो । अब किरणविरुद्ध खेल्नुपर्ने भएको छ । गोल गर्ने मेरो कोसिस हुनेछ ।’ उनले गोल गरेपनि भुटान शनिबार लाओसविरुद्ध २–१ ले हारेको थियो । त्यसअघि नेपालले लाओसलाई २–० ले हराएको थियो । त्यसैले नेपाल फाइनल प्रवेश नजिक छ र दुई गोलअन्तरको हारले पनि नेपाल फाइनलमा पुग्नेछ ।भुटानलाई भने फाइनल पुग्न नेपालविरुद्ध ऐतिहासिक जित अनिवार्य छ र त्यसमा पनि समीकरण आफ्नै अनुकूल बन्नुपर्नेछ । बराबरी र नेपालको जितले उपाधि होडमा घरेलु टिमसँग लाओसलाई उभ्याउने छ ।आजको खेलनेपालविरुद्ध भुटान१८ः०० बजे, दशरथ रंगशालारंगशालामा ओलम्पिक छनोटपेरिस ओलम्पिक २०२४ अन्तर्गत महिला फुटबलको एसियाली छनोटको पहिलो चरणमा नेपाली राष्ट्रिय टिमले दशरथ रंगशालामा भियतनामविरुद्ध दुई खेल खेल्ने भएको छ । प्रतिस्पर्धा चैत २२ र २५ मा हुनेछ ।नेपाली महिला राष्ट्रिय टिमले साफ (दक्षिण एसियाली महासंघ) बाहिरको प्रतियोगिता पहिलोपल्ट घरेलु भूमिमा खेल्न लागेको हो र यो अवसर प्यालेस्टाइनले छनोटबाटै नाम फिर्ता लिएपछि जुरेको हो । समूह ‘सी’ मा परेको अर्को टिम अफगानिस्तान छनोटमा सहभागी नहुने भएको छ । त्यसैले दुई टिममात्रै बाँकी रहेपछि नेपाल र भियातनामबीच दुई खेल हुनेछ । यसको मार्केटिङ र ब्रोडकास्टिङ अधिकार एमडीएसी स्पोर्ट्सलाई बिक्री गरिएको पनि अखिल नेपाल फुटबल संघ (एन्फा) ले जनाएको छ ।दशरथ रंगशालामा असोजमा सम्पन्न साफ महिला च्याम्पियनसिपको फाइनलमा घरेलु टिम नेपालमाथि ३–१ को जित रच्दै बंगलादेश नयाँ च्याम्पियन भएको थियो । यही रंगशालामा नेपाली टिमले ६ महिनापछि ओलम्पिक छनोट खेल्ने अवसर पाएको छ । एसियाली छनोटमा फिफा वरीयताका शीर्ष पाँच टिम र पहिलो चरणका सात समूहका विजेता गरी १२ टिमले दोस्रो चरणमा प्रतिस्पर्धा गर्नेछन् । त्यसैले टोकियो ओलम्पिक २०२० छनोटको दोस्रो चरणसम्म पुगेको नेपाली टिमलाई यसपालि उस्तै उपलब्धिमा पुग्न सजिलो छैन ।जुलाई २० देखि अगस्ट २० सम्म अस्ट्रेलिया र न्युजिल्यान्डमा हुने फिफा महिला विश्वकप २०२३ मा खेल्ने ३२ देशको छनोट भइसकेको छ, जसमा एसियाबाट आयोजक अस्ट्रेलिया (एसियाली फुटबल महासंघ सदस्य) सहित ६ देशले खेल्दैछन् । त्यसमध्ये एक टिम हो भियतनाम । उसले विश्वकपको समूह चरणमा डिफेन्डिङ च्याम्पियन अमेरिका, चार वर्षअघिको उपविजेता नेदरल्यान्ड्स र पोर्चुगलविरुद्ध खेल्ने पनि तय भइसकेको छ । त्यसैले पहिलोपल्ट विश्वकप खेल्ने तयारीमा रहेको भियतनामलाई पन्छाउँदै समूह विजेता बनेर दोस्रो पुग्न नेपाललाई सजिलो छैन ।उत्तर कोरिया, जापान, अस्ट्रेलिया, चीन र दक्षिण कोरियासँगै पहिलो चरण पार गर्ने सात देशले दोस्रो चरणमा प्रतिस्पर्धा गर्नेछन् ।नेपाली महिला टिमले फिफा वरीयतामा ६७ स्थानमाथिको टिम भियतनामविरुद्ध पहिलोपल्ट खेल्न लागेको हो । गत महिना चेन्नईको दुई मैत्रीपूर्ण खेलमा भारतविरुद्ध २–२ र गोलरहित नतिजा निकालेको नेपाली महिला टिमलाई मुख्य प्रशिक्षक अनन्तराज थापाले तयार गरिरहेका छन् । उनले ३३ खेलाडी समावेश गरी प्रशिक्षण दिइरहेको एन्फाका प्रवक्ता सुरेश साहले बताए । 